Starfsmenn Loftorku í Borgarnesi hófust handa á mánudaginn við að undirbúa flutning á allskyns hlutum og verkfærum í eigu fyrirtækisins til geymslu í húsinu Borgarbraut 57 . Vegna flutninganna var einn útveggur hússins á austurhlið þess rifinn . Borgarbraut 57 er í eigu Gests ehf. sem er í eigu feðganna Óla Jóns Gunnarssonar og Bergþórs Ólasonar , eigenda Loftorku . Gestur ehf. keypti húsið í ágúst á síðasta ári en félagið á einnig næstu aðliggjandi lóð , Borgarbraut 59 . Borgarbraut 57 er samtals 948 fermetrar að stærð og er í húsinu tvær hæðir auk kjallara . Margs konar starfsemi var í húsinu á undanförnum áratugum , m.a. verslanirnar JS Nesbæjar , Geirabakarí og Bónus . Síðast var þar rekinn skemmtistaðurinn B57 . Loftorkufeðgar stefna á að byggja upp á lóðunum tveimur með tíð og tíma en þeir sjá fyrir sér að þar rísi þjónustu - og verslunarrými ásamt íbúðum í bland .